[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 21.12.2007

SEK(2007) 1727

ARBEJDSDOKUMENT FRA KOMMISSIONENS TJENESTEGRENE Ledsagedokument til Rådets forordning om anvendelse af et arrangement med generelle toldpræferencer for perioden 2009-2011 RESUMÉ AF KONSEKVENSANALYSEN {KOM(2007) 857 endelig}{SEK(2007) 1726}

RESUMÉ

Konsekvensanalysen vedrører revisionen af Rådets forordning (EF) nr. 980/2005 af 27. juni 2005 om anvendelse af et arrangement med generelle toldpræferencer (GSP). Arrangementet med generelle toldpræferencer er et af de vigtigste instrumenter i arbejdet med at hjælpe udviklingslandene til at nedbringe fattigdommen, da de herigennem får hjælp til at skabe indtægter gennem international handel.

Rådets forordning (EF) nr. 980/2005 om anvendelse af et arrangement med generelle toldpræferencer (GSP) trådte i kraft den 1. januar 2006 og udløber den 31. december 2008. Den vil blive efterfulgt af en ny GSP-forordning, arrangementet kan videreføres.

Efter en omfattende og indgående debat vedtog Kommissionen den 7. juli 2004 en meddelelse fra Kommissionen til Rådet, Europa-Parlamentet og det Europæiske Økonomiske og Sociale Udvalg med titlen: "Udviklingslande, international handel og bæredygtig udvikling: Fællesskabets generelle toldpræferenceordnings rolle i tiåret 2006/2015." Meddelelsen indeholdt de grundlæggende mål og de nye gennemførelsesinstrumenter for GSP-arrangementet, som skulle finde anvendelse i perioden 2006-2015, med henblik på at sikre større kontinuitet og stabilitet i GSP-arrangementet, og derved gøre det mere attraktivt for de begunstigede lande.

Målet med denne konsekvensanalyse er at påvise, at det oprindelige hovedformål med GSP-arrangementet, nemlig at bidrage til udryddelsen af fattigdom og til fremme af bæredygtig udvikling og god regeringsførelse i udviklingslandene, stadig er gyldigt og finder anvendelse i forbindelse med udarbejdelsen af det nye udkast til Rådets GSP-forordning for perioden 2009-2011. Konsekvensanalysen indeholder desuden en analyse af de forskellige GSP-gennemførelsesinstrumenter, som blev fastlagt i Kommissionens meddelelse fra juli 2004 og først indarbejdet i GSP-forordning (EF) nr. 980/2005. Disse instrumenter blev udformet med henblik på at nå GSP-målet og indført den 1. januar 2006. Evalueringen efter det første år viser, at de forskellige instrumenter er begyndt at bidrage til at nå målet, men den korte anvendelsesperiode gør det ikke muligt at drage endelige konklusioner endnu og giver ikke grundlag for at foretage yderligere ændringer i arrangementet på nuværende tidspunkt.

Da det overordnede mål for GSP stadig er gyldigt og da gennemførelsesbestemmelserne for perioden 2006-2015, jf. Kommissionens meddelelse, stadig er bindende, er den nye GSP-forordning derfor udelukkende en teknisk revision af det gældende arrangement uden ændringer af bestemmelserne.

Indholdet af GSP-arrangementet for perioden 2009-2011 er derfor uændret. De tilpasninger, der foretages, er affødt af en normal gennemførelse af arrangementet. Der er bl.a. tale om en gennemgang af gradueringssystemet eller en vurdering af, om landene opfylder arrangementets og de deraf følgende ordningers kriterier for begunstigelse. Ændringerne er koncentreret om en rutinemæssig opdatering af GSP-forordningens ordlyd.

Denne tilgang til revisionen af GSP-forordningen gør arrangementet mere stabilt og forudsigeligt, hvilket brugerne af arrangementet har fremsat ønske om og som bebudet i Kommissionens meddelelse fra 2004. Med den nye forordning bliver arrangementet mere tilgængeligt for virksomhederne, handelsvilkårene bliver mere forudsigelige, og arrangementet bliver nemmere at forvalte. Dette vil være til fordel for de begunstigede lande, virksomhederne og myndighederne. Målet er at integrere de begunstigede lande i verdenshandelssystemet. Dette forudsætter en stabil og forudsigelig handels- og investeringsordning.

Denne konsekvensanalyse er udarbejdet i henhold til princippet om "proportionelle analyser", jf. retningslinjerne for konsekvensanalyse af 15. juni 2005 (afsnit 5), som indeholder bestemmelser om proportionel analyse i forbindelse med revision af gældende EU-lovgivning. Hensigten med denne konsekvensanalyse er derfor navnlig at bevise, jf. afsnit 5 i retningslinjerne for konsekvensanalyse, at målet med det gældende GSP-arrangement og de dertil hørende gennemførelsesinstrumenter, som er fastlagt i meddelelsen fra juli 2004, stadig er gyldige.